CELEX: 32008D0974
Language: da
Date: 2008-12-18 00:00:00
Title: Rådets afgørelse 2008/974/FUSP af 18. december 2008 til støtte for den internationale Haag-adfærdskodeks mod spredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben

23.12.2008   
            
            
               DA
            
            
               Den Europæiske Unions Tidende
            
            
               L 345/91
            
         
      RÅDETS AFGØRELSE 2008/974/FUSP
   af 18. december 2008
   til støtte for den internationale Haag-adfærdskodeks mod spredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 13, stk. 3, og artikel 23, stk. 1, og
   ud fra følgende betragtninger:
   
               (1)
            
            
               Det Europæiske Råd vedtog den 12. december 2003 EU's strategi mod spredning af masseødelæggelsesvåben, der i kapitel III indeholder en oversigt over foranstaltninger, som det er nødvendigt at træffe både i Den Europæiske Union (EU) og i tredjelande til bekæmpelse af en sådan spredning.
            
         
               (2)
            
            
               EU er aktivt i gang med at gennemføre denne strategi og er i færd med at iværksætte de foranstaltninger, der er nævnt i dennes kapitel II og III, f.eks. gennem frigivelse af finansielle midler til støtte for specifikke projekter, der medfører fremme af det multilaterale ikke-spredningssystem og af multilaterale tillidsskabende foranstaltninger. Den internationale Haag-adfærdskodeks mod spredning af ballistiske missiler (i det følgende benævnt »kodeksen« eller »HCoC«) er en integrerende del af et sådant system. Den har til formål at forebygge og begrænse spredningen af ballistiske missilsystemer, der kan levere masseødelæggelsesvåben og relaterede teknologier.
            
         
               (3)
            
            
               Rådet vedtog den 17. november 2003 fælles holdning 2003/805/FUSP (1) om styrkelse af multilaterale aftaler og fremme af deres universelle karakter på området for ikke-spredning af masseødelæggelsesvåben og disses fremføringsmidler. Den fælles holdning opfordrer bl.a. til at fremme, at så mange lande som muligt tilslutter sig kodeksen, især dem med ballistiske missilkapaciteter, samt til yderligere udvikling og gennemførelse af kodeksen, navnlig dens tillidsskabende foranstaltninger, og fremme af en tættere forbindelse mellem kodeksen og FN's multilaterale ikke-spredningssystem.
            
         
               (4)
            
            
               Rådet besluttede den 23. maj 2007 at træffe foranstaltninger for at fremme kodeksens universelle karakter og overholdelsen af dens principper. Med henblik herpå blev der arrangeret en workshop i tilknytning til de tilsluttede staters årsmøde i 2007, der samlede de største stater med ballistiske missilkapaciteter, herunder dem der ikke er tilsluttet kodeksen. Det er en prioritet for EU at fortsætte denne dialog blandt stater, der har tilsluttet sig kodeksen, og blandt ikke-tilsluttede stater med henblik på yderligere at fremme kodeksens universelle karakter samt dens gennemførelse og forbedring. Denne afgørelse bør bidrage til denne proces —
            
         TRUFFET FØLGENDE AFGØRELSE:
   Artikel 1
   1.   Med henblik på at sikre den fortsatte og praktiske gennemførelse af visse af elementerne i EU's strategi mod spredning af masseødelæggelsesvåben støtter EU de aktiviteter, som gennemføres af de stater, der er tilsluttet kodeksen, for at fremme følgende målsætninger:
   
               a)
            
            
               at fremme kodeksens universelle karakter, og især fremme, at alle stater med ballistiske missilkapaciteter tilslutter sig kodeksen
            
         
               b)
            
            
               at støtte kodeksens gennemførelse
            
         
               c)
            
            
               at fremme yderligere forbedringer af kodeksen.
            
         2.   De projekter, EU skal støtte, skal i den forbindelse omfatte følgende specifikke aktiviteter:
   
               a)
            
            
               at tilvejebringe midler til tilrettelæggelse af en målrettet outreach, f.eks. i form af en workshop med henblik på, at flere tilslutter sig kodeksen i den region, der har det laveste tilslutningsniveau
            
         
               b)
            
            
               at tilvejebringe finansielle og tekniske midler til på den ene side at lette udvekslingen af oplysninger mellem de stater, der har tilsluttet sig kodeksen, og på den anden side at gøre det muligt for internationale observatører at besøge affyringssteder for afprøvning af løftefartøjer til rumfartøjer, som de tilsluttede stater har erklæret sig rede til at overveje på frivillig basis, jf. kodeksens artikel 4, litra a, nr. ii)
            
         
               c)
            
            
               at tilvejebringe midler til at gennemføre en debat blandt de tilsluttede stater om, hvordan det sikres, at kodeksen fortsat er relevant og holdbar. Denne debat skal især tage hensyn til ny udvikling inden for spredning af ballistiske missiler og udviklingen inden for de internationale institutionelle og retlige rammer vedrørende ballistiske missiler.
            
         Disse projekter gennemføres til gavn for såvel stater, der har tilsluttet sig kodeksen, som for ikke-tilsluttede stater.
   Bilaget indeholder en detaljeret beskrivelse af projekterne.
   Artikel 2
   1.   Formandskabet, der bistås af Rådets generalsekretær/den højtstående repræsentant for den fælles udenrigs- og sikkerhedspolitik (GS/HR), er ansvarligt for gennemførelsen af denne afgørelse. Kommissionen inddrages fuldt ud heri.
   2.   Den tekniske gennemførelse af de projekter, der er nævnt i artikel 1, stk. 2, gennemføres af Fonden for Strategisk Forskning i Paris.
   Fonden for Strategisk Forskning udfører denne opgave under tilsyn af GS/HR, der støtter formandskabet, og i nært samråd med formandskabet for de årlige møder mellem de stater, der har tilsluttet sig kodeksen, samt med Østrig i dets egenskab af direkte centralt kontaktpunkt/eksekutivsekretariat for kodeksen. Med henblik herpå indgår GS/HR de nødvendige arrangementer med Fonden for Strategisk Forskning.
   3.   Formandskabet, GS/HR og Kommissionen holder løbende hinanden orienteret om gennemførelsen af denne afgørelse i overensstemmelse med deres respektive beføjelser.
   Artikel 3
   1.   Det finansielle referencegrundlag for gennemførelsen af de i artikel 1, stk. 2, nævnte projekter er på 1 015 000 EUR.
   2.   De udgifter, der finansieres med det i stk. 1 nævnte beløb, forvaltes efter de procedurer og regler, der gælder for De Europæiske Fællesskabers almindelige budget.
   3.   Kommissionen overvåger den korrekte forvaltning af de i stk. 2 nævnte udgifter, som har form af gavebistand. Med henblik herpå indgår den en finansieringsaftale med Fonden for Strategisk Forskning. Finansieringsaftalen skal fastsætte, at Fonden for Strategisk Forskning skal sørge for, at EU's bidrag til projektet bliver synligt i en grad, der svarer til bidragets størrelse.
   4.   Kommissionen bestræber sig på at indgå den finansieringsaftale, der er nævnt i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.
   Artikel 4
   Formandskabet, der bistås af GS/HR, aflægger rapport til Rådet om gennemførelsen af denne afgørelse på grundlag af regelmæssige rapporter fra Fonden for Strategisk Forskning. Disse rapporter skal danne udgangspunkt for Rådets evaluering. Kommissionen inddrages fuldt ud heri. Den aflægger rapport om de finansielle aspekter af gennemførelsen af denne afgørelse.
   Artikel 5
   Denne afgørelse har virkning fra dagen for vedtagelsen.
   Den udløber 6 måneder efter datoen for dens virkning, medmindre Kommissionen inden udløbet af denne frist indgår en finansieringsaftale med Fonden for Strategisk Forskning, i hvilket fald denne afgørelse udløber 24 måneder efter datoen for indgåelse af finansieringsaftalen.
   Artikel 6
   Denne afgørelse offentliggøres i Den Europæiske Unions Tidende.
   
      Udfærdiget i Bruxelles, den 18. december 2008.
      
         
            På Rådets vegne
         
         M. BARNIER
         
         
            Formand
         
      
   
   
      (1)  EUT L 302 af 20.11.2003, s. 34.
   
      BILAG
      EU-støtte for den internationale Haag-adfærdskodeks mod spredning af ballistiske missiler inden for rammerne af EU's strategi mod spredning af masseødelæggelsesvåben
      1.   Formål
      Den Europæiske Union har kraftigt støttet kodeksen lige fra starten. Den Europæiske Union finder, at kodeksen er et vigtigt multilateralt instrument, der har til formål at begrænse spredningen af ballistiske missilsystemer og relaterede teknologier gennem gennemsigtighed og tillidsskabende foranstaltninger. Alle Den Europæiske Unions medlemsstater har tilsluttet sig kodeksen og gennemfører kodeksen i god tro.
      Den Europæiske Union har tidligere forsøgt at overvinde de resterende smuthuller i forbindelse med gennemførelsen af kodeksen og dens universelle karakter ved at afholde en workshop for stater, der har tilsluttet sig kodeksen, og ikke-tilsluttede stater i tilknytning til årsmødet i 2007. Den Europæiske Union glæder sig over resultaterne heraf og ønsker derfor at videreføre dette initiativ, og støtter kodeksen for så vidt angår følgende tre aspekter:
      
                  —
               
               
                  Kodeksens universelle karakter
               
            
                  —
               
               
                  Kodeksens gennemførelse
               
            
                  —
               
               
                  Forbedringer af kodeksen og dens funktionsmåde.
               
            2.   Projektbeskrivelse
      2.1.   Projekt 1: Fremme af kodeksens universelle karakter
      2.1.1.   Projektets formål
      Selv om antallet af tilsluttede stater er nået op på to tredjedele af alle FN's medlemsstater, er der behov for en yderligere indsats for at give kodeksen universel karakter. På de årlige møder har de tilsluttede stater noteret, at grundene til, at staterne tøver med at tilslutte sig kodeksen varierer meget, fra generel mangel på bevidsthed om og forståelse af kodeksen til mere politiske grunde.
      2.1.2.   Projektets resultater
      
                  —
               
               
                  større bevidsthed om, forståelse af og støtte til kodeksen
               
            
                  —
               
               
                  større samspil mellem stater, der har tilsluttet sig kodeksen, og ikke-tilsluttede stater
               
            
                  —
               
               
                  flere tilsluttede stater.
               
            2.1.3.   Beskrivelse af projektet
      Projektet omfatter afholdelse af følgende to workshopper:
      
                  —
               
               
                  en bevidstgørelsesworkshop for den region, der har det største antal ikke-tilsluttede stater.
                  I Afrika har følgende lande ikke tilsluttet sig kodeksen: Algeriet, Angola, Botswana, Den Centralafrikanske Republik, Côte d’Ivoire, Den Demokratiske Republik Congo, Egypten, Lesotho, Namibia, Republikken Congo, Somalia, Swaziland, Togo og Zimbabwe.
               
            
                  —
               
               
                  en generel workshop efter modellen for den workshop, der blev arrangeret i tilknytning til det årlige møde for tilsluttede stater i 2007 med målrettede og strukturerede udvekslinger om tekniske og politisk/sikkerhedsmæssige spørgsmål vedrørende spredning af ballistiske missiler og kodeksens relevans.
               
            2.2.   Projekt 2: Støtte til gennemførelse af kodeksen blandt tilsluttede stater
      2.2.1.   Projektets formål
      Selv om kodeksen udgør et vigtigt instrument til begrænsning af spredningen af ballistiske missiler og relaterede teknologier gennem gennemsigtighed og tillidsskabende foranstaltninger, skal der gøres mere for at forbedre udvekslingerne blandt tilsluttede stater. Projektet vil fokusere på de aspekter af udvekslingerne, hvor der kan opnås konkrete resultater.
      2.2.2.   Projektets resultater
      
                  —
               
               
                  udvikling af en prototype på en sikker, internetbaseret informations- og kommunikationsmekanisme (e-ICC), der kan gøre det muligt at foretage hurtigere, lettere og sikret informationsudveksling mellem tilsluttede stater og elektronisk omdeling af dokumenter.
               
            
                  —
               
               
                  hvis de tilsluttede stater beslutter at oprette en e-ICC på deres årlige møde, kan en sådan prototype gøres operationel.
               
            
                  —
               
               
                  mere støtte til, at observatører kan besøge affyringssteder for afprøvning af løftefartøjer til rumfartøjer.
               
            2.2.3.   Beskrivelse af projektet
      Projektet omfatter følgende to typer foranstaltninger:
      
                  a)
               
               
                  Fremme af informations- og kommunikationsudveksling mellem de tilsluttede stater gennem oprettelse af en e-ICC. Frankrigs erfaringer med missilteknologikontrolregime (MTCR) e-POC-systemet er af særlig relevans for dette projekt.
                  Da en beslutning om, hvorvidt der skal oprettes et sådant system, træffes på det årlige møde af de stater, der har tilsluttet sig kodeksen, gennemføres projektet i to faser. Gennemførelsen af anden fase afhænger af forudgående drøftelser om e-ICC mellem de tilsluttede stater på det årlige møde.
                  Fase 1: EU's forslag til de tilsluttede stater om at etablere et e-ICC
                  En prototype på en e-ICC udarbejdes med henblik på at præsentere den for de tilsluttede stater, muligvis i 2009, og at få feedback fra de tilsluttede stater vedrørende dens drift.
                  Fase 2: e-ICC-prototypen gøres operationel
                  Hvis de tilsluttede stater på det årlige møde beslutter at etablere en e-ICC, vil en sådan prototype kunne gøres operationel. Med henblik herpå vil knowhow bag og de materielle aspekter af prototypen kunne overføres til forvaltning i det direkte centrale kontaktpunkt/eksekutivsekretariat, og der vil blive tilrettelagt uddannelse for det direkte centrale kontaktpunkt og de tilsluttede stater.
               
            
                  b)
               
               
                  tilvejebringelse af finansielle midler til et besøg af internationale observatører på affyringssteder for afprøvning af løftefartøjer til rumfartøjer i EU-medlemsstaterne.
               
            2.3.   Projekt 3: Fremme af yderligere forbedringer af kodeksen og dens funktionsmåde
      2.3.1.   Projektets formål
      Sikkerhedsmiljøet udvikler sig konstant, også på området for spredning af de midler, der kan levere masseødelæggelsesvåben. De tilsluttede stater mødes årligt og vurderer gennemførelsen af kodeksen samt de nye tendenser i spredningen af ballistiske missiler og tilknyttede teknologier.
      Projektet skal fremme mere indgående drøftelser mellem de tilsluttede stater og, når det er hensigtsmæssigt, også ikke-tilsluttede stater, i en mere uformel sammenhæng og giver mulighed for adgang til teknisk ekspertise vedrørende spredning af ballistiske missiler uden for regeringskredse. Projektets resultater kan forelægges som et diskussionsoplæg på de tilsluttede staters årlige møde.
      2.3.2.   Projektets resultater
      
                  —
               
               
                  en bedre forståelse af aktuelle tendenser inden for spredning af ballistiske missiler og programmer vedrørende løftefartøjer til rumfartøjer med henstillinger til de tilsluttede stater
               
            
                  —
               
               
                  en analyse af, hvordan man kan motivere de tilsluttede stater til at gennemgå programmer for ballistiske missiler og løftefartøjer til rumfartøjer
               
            
                  —
               
               
                  en bedre forståelse af grænsefladen mellem kodeksen, MTCR, bilaterale og regionale arrangementer om tillidsskabende foranstaltninger i et forsøg på at nå målet om ikke-spredning af missiler og en definition af principielle anbefalinger
               
            
                  —
               
               
                  arbejdsdokumenter eller andre former for dokumentation fra workshopper, som EU kunne forelægge på det årlige HCoC-møde.
               
            2.3.3.   Beskrivelse af projektet
      Projektet omfatter følgende to typer aktiviteter:
      
                  a)
               
               
                  Finansiering af en undersøgelse af de aktuelle tendenser i ballistiske missiler og dynamikken i deres spredning samt programmer vedrørende løftefartøjer til rumfartøjer, der kan forelægges som et oplæg på de tilsluttede staters årlige møde. I forbindelse med denne undersøgelse sikrer Fonden for Strategisk Forskning, at der ikke er nogen overlapning med arbejdet i FN's gruppe af regeringseksperter.
               
            
                  b)
               
               
                  Finansiering af workshopper for eksperter fra de tilsluttede og ikke-tilsluttede stater både fra den statslige og den ikke-statslige sektor. Workshopperne kan arrangeres i tilknytning til det årlige møde. Resultaterne kan forelægges som et arbejdsdokument på de tilsluttede staters årlige møde. Workshopperne vil omhandle følgende spørgsmål:
                  
                              —
                           
                           
                              Grænsefladen mellem kodeksen, MTCH, bilaterale og regionale arrangementer om tillidsskabende foranstaltninger i et forsøg på at nå målet om ikke-spredning af missiler samt mellem kodeksen og FN-systemet (UNGA).
                           
                        
                              —
                           
                           
                              Hvordan man kan motivere de tilsluttede stater til at gennemgå programmerne for ballistiske missiler og løftefartøjer til rumfartøjer.
                           
                        
            3.   Varighed
      Den samlede anslåede varighed af projekternes gennemførelse er 24 måneder.
      4.   Omfattede stater
      Projekterne i denne afgørelse omfatter både tilsluttede og ikke-tilsluttede stater.
      Det endelige valg af omfattede stater vil blive foretaget i samråd mellem gennemførelsesinstansen og formandskabet bistået af GS/HR i tæt samråd med medlemsstaterne og Kommissionen i den kompetente rådsarbejdsgruppe. Den endelige beslutning træffes på grundlag af forslag fra gennemførelsesinstansen i overensstemmelse med artikel 2, stk. 2.
      5.   Gennemførelsesinstansen
      Fonden for Strategisk Forskning står for den tekniske gennemførelse af projekterne. Projekterne gennemføres direkte af ansatte ved Fonden for Strategisk Forskning eller ansatte ved dennes strategiske partnere, Instituttet for Fredsforskning og Sikkerhedspolitik, Hamburg Universitet og det Polske Center for Rumforskning i Warszawa.
      Gennemførelsesinstansen udarbejder
      
                  a)
               
               
                  kvartalsrapporter om gennemførelsen af projekterne
               
            
                  b)
               
               
                  en endelig rapport senest en måned efter afslutningen af projekternes gennemførelse.
               
            Rapporterne vil blive sendt til formandskabet, der bistås af GS/HR.
      Fonden for Strategisk Forskning sørger for, at EU's bidrag til projektet bliver synligt i en grad, der svarer til bidragets størrelse.
      6.   Tredjepartsdeltagere
      Projekterne finansieres fuldt ud ved denne afgørelse. Eksperter fra tilsluttede stater eller fra ikke-tilsluttede stater kan betragtes som tredjepartsdeltagere. De arbejder i overensstemmelse med de almindelige regler for Fonden for Strategisk Forskning.